Drie ontsnap uit Malmesbury-tronkDie Malmesbury- korrektiewe fasiliteit. (Foto: Google) Drie gevangenes het Woensdagaand daarin geslaag om uit die Malmesbury‑ korrektiewe fasiliteit in die Wes-Kaap te ontsnap en op die vlug te slaan. Een van die mans is intussen weer deur owerhede vasgetrek, maar die ander twee is nog op vrye voet. Sechaba Mphahlele, woordvoerder van die departement van korrektiewe dienste (DKD), sê die drie gevangenes het die aand uit die fasiliteit ontsnap. Volgens ŉ inwoner van die gebied het ŉ sirene in die dorp afgegaan en hulle is op verskeie WhatsApp-groepe van die ontsnapping in kennis gestel. Verskeie wetstoepassingsowerhede het ŉ 72‑uur-aktiveringsplan in werking gestel en een van die verdagtes is vasgetrek. “ŉ Klopjag na die oorblywende ontsnaptes, Alexander Peters en Juneal Jacobs, is steeds aan die gang,” sê Mphahlele. Peters was in die Malmesbury gevangenis vir aanranding, terwyl Jacobs aan moord skuldig bevind is. Dit is nog nie duidelik hoe die gevangenis uit die fasiliteit ontsnap het nie. “Die departement het ŉ ondersoek na die omstandighede van die ontsnapping van stapel gestuur en ŉ voorlopige verslag oor die verloop van gebeure sal verdere optrede teen die skuldiges bepaal,” sê hy. Die departement het ŉ beroep op lede van die publiek gedoen om die owerhede te kontak indien hulle inligting het wat kan lei tot die herinhegtenisneming van die twee gevangenes. “Die DKD bly daartoe verbind om die gevangenes op te spoor en veilig aan te hou.” Inwoners is in 2020 op hol gejaag nadat verskeie verhoorafwagtende gevangenes uit aanhouding in Malmesbury ontsnap het. Ná ŉ grootskaalse soektog is al die ontsnaptes kort daarna weer aangekeer en agter tralies gesit.